**Vražda v Michalovciach v roku 2023** bol podľa doteraz zistených skutočností obzvlášť závažný trestný čin vraždy, ku ktorému došlo 1. januára 2023 o cca 06:30 v Michalovciach. Páchateľ Valentín H. pri ňom dobodal 46-ročnú ženu, ktorá zraneniam na mieste podľahla. Policajný zbor 3. januára identifikoval a zadržal muža, ktorého následne vyšetrovateľ obvinil zo spáchania tohto trestného činu a 5. januára sudca rozhodol o jeho vzatí do väzby. 4. októbra 2023 Mestský súd Košice neprávoplatne odsúdil obvineného muža na nepodmienečný trest odňatia slobody na 20 rokov.

Prípad sa stal široko medializovaným a verejnosťou sledovaným najmä pre obzvlášť závažný, zákerný a surový spôsob, akým páchateľ zavraždil obeť.

Priebeh
-------

Podľa hovorkyne Krajskej prokuratúry Košice Jarmily Janovej páchateľ *„po krátkom sledovaní svojej obete a po tom, ako vybrala z bankomatu peňažnú hotovosť, ju najskôr na parkovisku na Ulici Sama Chalupku viackrát bodol nezisteným ostrým predmetom do rôznych častí trupu"* a potom *„v útoku pokračoval aj pred budovou lekárne na Ulici kpt. Nálepku"*. Obeť bodným ranám na tomto mieste podľahla.

Podľa *Denníka N* išlo o bankomat Všeobecnej úverovej banky umiestnený na budove na Námestí osloboditeľov 1034/68, teda na nárožnej budove stojace na križovatke Námestia osloboditeľov a Ulice Sama Chalupku, na ktorej došlo k útoku. Denník ďalej uviedol, že sa jej po útoku na Ulici Sama Chalupku podarilo ujsť, ale *„na priľahlej Ulici kpt. Nálepku asi o sto metrov ďalej ju dobehol. Kričala o pomoc, no druhú sériu bodnutí krátko po šiestej ráno už neprežila."* Páchateľ obeti podľa informácií zverejnených Tlačovou agentúrou Slovenskej republiky ukradol mobilný telefón a peňaženku a z miesta činu ušiel.

Odhalenie činu a trestné konanie
--------------------------------

Po oznámení skutku na miesto činu dorazili príslušníci rôznych útvarov v pôsobnosti Okresného riaditeľstva Policajného zboru v Michalovciach. Na získavaní informácií potrebných pre vyšetrovateľa pracovali operatívni pracovníci služby kriminálnej polície Krajského riaditeľstva Policajného zboru (KR PZ) v Košiciach za spolupráce príslušníkov služby poriadkovej polície, služby železničnej polície a Národnej kriminálnej agentúry Prezídia Policajného zboru. Podľa primátora mesta Michalovce Miroslava Dufinca páchateľa identifikoval člen miestnej občianskej poriadkovej služby.

Stíhaniu podozrivého pomohlo to, že hliadka železničnej polície si na Železničnej stanici Košice všimla osamotenú osobu, ktorú oslovili s tým, či nepotrebuje pomôcť, pričom zistili, že táto osoba cestuje do Česka. V tom čase ešte nevedeli, že ide o podozrivého, no keď ich neskôr kontaktovali kriminalisti s tým, či na stanici nezaznamenali podozrivú aktivitu, sprostredkovali im túto informáciu a zistilo sa, že popis osoby, ktorú na stanici stretli zodpovedá hľadanej osobe.

Polícia monitorovala presun vlakovej súpravy a vo Vrútkach získala informáciu o konkrétnom vozni, v ktorom sa podozrivý nachádzal. Podozrivého zadržali ráno 3. januára príslušníci pohotovostnému policajného útvaru vo vlakovej súprave na Železničnej stanici Žilina. Zadržaný podozrivý bol odovzdaný vyšetrovateľovi na vykonanie potrebných procesných úkonov. Vyšetrovateľ KR PZ v Košiciach 4. januára vzniesol obvinenie na zadržaného podozrivého pre obzvlášť závažný zločin vraždy podľa § 145 ods. 1 a ods. 2 písm. e) Trestného zákona, za ktorý sa ukladá trest odňatia slobody na 20 až 25 rokov alebo trest odňatia slobody na doživotie.

Obeť
----

Obeťou bola žena vo veku 46 rokov, pričom nemala *„absolútne žiadny predchádzajúci kontakt"* s obvineným, teda *„obeť a páchateľ sa nepoznali"*. Médiá ďalej priniesli informáciu, že išlo o zdravotnú sestru a bývalú zamestnankyňu Nemocnice s poliklinikou Štefana Kukuru v Michalovciach.

Obvinený
--------

Pravdepodobným páchateľom a obvineným zo skutku je muž vo veku 18 rokov. Prezident Policajného zboru Štefan Hamran zdôraznil, že dôkazy, ktorými disponuje vyšetrovateľ sú *„z pohľadu vyšetrovateľa jednoznačné"* a teda *„s vysokou pravdepodobnosťou, blížiacou sa istote, polícia zaistila osobu, ktorá sa toho skutku* [...] *dopustila"*. Podľa prvého viceprezidenta Policajného zboru Branka Kišša obvinený nebol v minulosti trestne stíhaný. Podľa *Denníka N* pochádza z osady Angi Mlyn.

5. januára rozhodol sudca pre prípravné konanie Okresného súdu Košice II o vzatí obvineného do (útekovej a preventívnej) väzby.

4. októbra 2023 Mestský súd Košice odsúdil obvineného Valentína H. na nepodmienečný trest odňatia slobody na 20 rokov. Súd zohľadnil ako poľahčujúcu okolnosť, že obžalovaný sa priznal, skutok oľutoval a spolupracoval na jeho objasnení. Rozsudok nie je právoplatný, nakoľko prokurátorka podala odvolanie voči výroku o treste, žiadajúc trest pri hornej hranici trestnej sadzby, teda 25 rokov.

Reakcie
-------

Krátko po medializovaní prípadu začal pseudonymný profil na sociálnej sieti Facebook šíriť fotografia údajného páchateľa, avšak podľa vyjadrenia Policajného zboru išlo o nepravdivú informáciu, ktorá z vraždy obvinila nevinnú osobu a vystavila ju tak nebezpečenstvu fyzického násilia. Prezident Policajného zboru Štefan Hamran zároveň odsúdil aj aktivity predsedu politickej strany Kotlebovci – Ľudová strana Naše Slovensko (ĽSNS) Marian Kotleba, ktorý s protirómskym podtónom avizoval zvolanie protestného verejného zhromaždenia v Michalovciach a vyzval obyvateľov východného Slovenska na založenie „občianskej domobrany". Hamran pripomenul, že Kotleba bol právoplatne odsúdený za úmyselný trestný čin (za prejav sympatie k neonacizmu, teda k hnutiu smerujúcemu k potlačeniu základných práv a slobôd v zmysle § 422 ods. 1 Trestného zákona). Už 5. januára po Michalovciach jazdil automobil ĽSNS s megafónom, ktorým vyzýval na účasť na zhromaždení.

Prezidentka Slovenskej republiky Zuzana Čaputová 4. januára vyjadrila úprimnú sústrasť pozostalým obete a vyzvala, aby ľudia boli *„všímaví, keď niekto volá o pomoc"*.

Referencie
----------

1. 1 2  TASR. Brutálna vražda ženy v Michalovciach na Nový rok otriasla Slovenskom. Valentín dostal 20 rokov. *Pravda* (Bratislava: OUR MEDIA SR), 2023-10-04. Dostupné online [cit. 2023-12-19]. ISSN 1336-197X.
2. 1 2 3  SABO, Kristián. Vraždu v Michalovciach nahrali kamery. Dobodaná sestrička chcela ujsť, kričala o pomoc. *Korzár Dolný Zemplín* (Košice: Petit Press), 2023-01-02. Dostupné online [cit. 2023-01-05].
3. 1 2 3 4  KAROLYI, Dušan. Róm z Michaloviec: Kotleba sa chce na vražde vyviezť k vyšším preferenciám. *DennikN.sk* (Bratislava: N Press), 2023-01-06. Dostupné online [cit. 2023-01-06]. ISSN 1339-844X.
4. ↑  TASR. Vražda v Michalovciach: Obvineného mladíka vzali do väzby. *Aktuality.sk* (Bratislava: Ringier Axel Springer Slovakia), 2023-01-05. Dostupné online [cit. 2023-01-05].
5. ↑   VIDEO: Mladíka obvineného z vraždy v Michalovciach vzali do väzby. *Teraz.sk* (Bratislava: Tlačová agentúra Slovenskej republiky), 2023-01-05. Dostupné online [cit. 2023-01-05].
6. 1 2 3 4 5 6  Polícia Slovenskej republiky. *Naživo: O vražde v Michalovciach*. Facebook, 2023-01-04, [cit. 2023-01-05].  Tlačová beseda prezídia Policajného zboru.
7. ↑  BEJDA, Róbert. *Polícia zadržala muža podozrivého z vraždy zdravotnej sestry v Michalovciach* [online]. Košice: Petit Press, 2023-01-03, [cit. 2023-01-03]. Dostupné online.
8. ↑  HUTKO, Dominik. Vrah z Michaloviec má 18 a chytili ho v Žiline. Hamran: Máme silné dôkazy. *Pravda* (Bratislava: OUR MEDIA SR), 2023-01-04. Dostupné online [cit. 2023-01-05]. ISSN 1336-197X.
9. ↑   VIDEO: Mladíka obvineného z vraždy v Michalovciach vzali do väzby. *Teraz.sk* (Bratislava: Tlačová agentúra Slovenskej republiky), 2023-01-05. Dostupné online [cit. 2023-01-06].
10. ↑  tasr. Prokurátor navrhuje väzobné stíhanie pre. *DennikN.sk* (Bratislava: N Press), 2023-01-05. Dostupné online [cit. 2023-01-06]. ISSN 1339-844X.
11. ↑  Polícia Slovenskej republiky. *Vražda v Michalovciach: Chronická klamárka šíri ďalšie klamstvo a ohrozuje osobu, ktorá s vraždou nemá nič spoločné* [online]. Facebook, 2023-01-02, [cit. 2023-01-05]. Dostupné online.
12. ↑  ČAPUTOVÁ, Zuzana. *Chcem vyjadriť úprimnú sústrasť rodine bývalej zdravotnej sestry* [online]. Facebook, 2023-01-04, [cit. 2023-01-05]. Dostupné online.
13. ↑   Prezidentka Čaputová vyjadrila sústrasť rodine zavraždenej ženy z Michaloviec, ľuďom adresovala výzvu. *WebNoviny.sk* (Bratislava: SITA), 2023-01-05. Dostupné online [cit. 2023-01-05].